1Quermanotac, ta jc'an chana'ic c'u x'elan li jmoltot jyame'cutic ta vo'onee. Scotolic tojobtasbilic tal lec ta toc, xchi'uc scotolic lec ijelovic tal ta Tsajal Nab. 2Scotolic laj yich'ic vo' ta sventa Moisés ya'yel, yu'un laj yac' sbaic ta stojol ti c'alal ixanovic tal ta yolon toque xchi'uc ti c'alal ijelovic tal ta nabe. 3Jech noxtoc scotolic la sve'ic li ch'ul ve'lile. 4Scotolic laj yuch'ic li ch'ul vo'e, yu'un laj yuch'beic ya'lel li ch'ul ch'en te xchi'uquique. Li ch'ene ja' li Cristoe. 5Pero jutuc mu scotolicuc chopol i'ilatic yu'un Dios, jech te tanpuc icom sbec'talic ta xocol banamil. 6Scotol li c'usitic ic'ot ta pasel ta stojolique ja' senyail ta jventatic. Yu'un jech mu me jpich'-o'ntatic c'usi chopol ec jech chac c'u cha'al la xpich'-o'ntaique. 7Mu me xavich'ic ta muc' c'usitic cuybilic ta dios jech chac c'u cha'al oy jech la spasique. Yu'un jech ts'ibabil sc'oplalic ta sc'op Dios: “Scotolic ichotiic, te ive'ic, i'uch'bajic; te lic spasic c'usi tsc'an yo'ntonic”, xi ts'ibabil. 8Jech noxtoc, mu me xamulivajic jech chac c'u cha'al imulivajique. Ja' yu'un ta jun no'ox c'ac'al ichamic oxib xcha'vinic (23,000) ta mil. 9Mu me xapasbeic preva yo'nton Dios jech chac c'u cha'al oy jech la spasique. Yu'un ti'bil ta chon ichamic. 10Mu me xabic'talvulajeticuc jech chac c'u cha'al la spasique. Yu'un ital tsots chamel ta stojolic, te ichamic o. 11Ti jech ic'ot ta pasel ta stojolique, ja' sventa ac'o quiltic ti mu xu' jech ta jpastic ec li vu'utique. Ja' yu'un ts'ibabil icom sc'oplalic sventa ac'o bijubcutic, vu'utic ti po'ot xa sc'an jtatic slajebal c'ac'ale. 12Ja' yu'un li boch'o tsnop ti toj jun yo'nton xch'unoje, ac'o me sq'uel sba, naca me yaluc ta lum. 13Li vo'oxuque mu'yuc to bu chtal ta atojolic tsots preva ti mu'yuc boch'o c'otem ta stojol jeche. Yu'un li Diose mu sna' sjel yo'nton o, jech mu xac' taluc ta atojolic tsots preva ti me mu xa sts'ic avu'unic chile. Jech noxtoc c'alal oyoxuc ta prevae, ja' chac' avilic c'u x'elan xu' chacolic loq'uel, yu'un jech chcuch avu'unic. 14Ja' yu'un, vo'oxuc ti lec jc'anojoxuque, j'ech'el comtsanic yich'el ta muc' li c'usitic cuybil ta diosetique. 15Li' ta orae ja' jech chajc'opanoxuc tal jech chac c'u cha'al li boch'otic bijique, ja' yu'un nopo ava'yic li c'usi chacalboxuc tale. 16C'alal chcuch'betic sbel li vaso ti yich'oj bendicione xchi'uc ti ta jtojbetic ta vocol Diose, ¿me mu ja'uc svinajeb ti jun lijc'ot xchi'uc Cristo ta sventa ti la smal xch'ich'ale? Jech noxtoc c'alal ta jvoc'tic pane, ¿me mu ja'uc svinajeb ti jun lijc'ot jchi'uctic li Cristo ta sventa ti laj yac' sbec'tal ta jcojtique? 17Ac'o me eputic, jun no'ox pan ta jve'tic. Ja' senyail ti jun c'otemutic ta jcotoltique, yu'un jcotoltic ta jve'tic li jun no'ox pane. 18Nopo ava'yic c'u x'elan la spasic li israeletique. Li boch'o la sti'ic smoton Diose, ¿me mu ja'uc li boch'o jun oyic xchi'uc Diose? 19Ti jech chacalboxuque, mu yu'unuc ja' chcal ti ja' jech oy stu ec li c'usitic cuybilic ta diose xchi'uc ti oy stu li smoton chac'beique. 20Yu'un li boch'otic chac'beic milbil matanal li c'usitic cuybilic ta diose, pucujetic chac'beic; mu ja'uc Dios chac'beic. Ja' yu'un mu jc'an ti jun chac'ot achi'uquic pucujetic li vo'oxuque. 21Mu xu' chavuch'beic sbel svaso Cajvaltic ti me ts'acal chbat avuch'beic sbel svaso noxtoc li pucuje. Mu xu' chave'beic c'usi oy ta xmexa Cajvaltic me ts'acal chbat ave'ic c'usi oy ta xmexa li pucujetique. 22¿Me lec ti chcac'tic it'ixajuc yo'nton li Cajvaltique? ¿Me yu'un vu'utic ech'em jtsatsaltic? 23Jech chalic: “Scotol xu' ta jpastic”, xiic. Pero mu scotoluc lec. Chalic ti scotol xu' ta jpastique, pero mu scotoluc tstsatsub co'ntontic ta stojol Dios yu'un. 24Mu me ja'uc no'ox chasa'ic li c'usi lec chava'ay atuquique; ja' sa'ic li c'usi ja' sventa slequilal yan achi'ilique. 25Scotol li ti'bol ta xchonic ta ch'ivite mano ati'ic. Pero mu me xajaq'uic c'usi sventa, yu'un jech mu xlo'ilaj avo'ntonic. 26Yu'un li banamile xchi'uc scotol li c'usitic oye ja' yu'un li Cajvaltique. 27Me oy chayic'oxuc ta ve'el li boch'o mu'yuc xch'unoje, me chanop chabatique, ve'anic li c'usi chayac'boxuque. Mu me xajaq'uic c'usi sventa, yu'un jech mu xlo'ilaj avo'ntonic. 28Yan me oy boch'o jech chayalboxuque: “Li ti'bol li'i ja' smoton li c'usitic cuybil ta diose”, me xie, mu me xati'ic, yu'un jech mu xlo'ilaj yo'nton avu'unic li boch'o laj yale. 29Ma'uc chcal ti jech mu xlo'ilaj avo'ntonic li vo'oxuque. Ja' chcal ti mu me xlo'ilaj yo'nton avu'unic li yantique. Pero me oy boch'o jech chale: “¿C'u yu'un chquich' ventainbel c'usi ta jpas ta sventa li c'usi tsnop yane? 30Yu'un ta jtojbe ta vocol Dios ti c'alal ta jve'e, ¿c'u yu'un chalic ti chopol me la jve'e?”, me xie; 31pero ti c'alal chijve'e, ti c'alal oy c'usi chcuch'tique, xchi'uc scotol li c'usiuc no'ox ta jpastique, ac'o jpastic ta sventa lec chbat sc'oplal cu'untic li Diose. 32Mu me boch'o xbolib yo'nton avu'unic, me judío, me yanlum cristiano, o me steclumal Dios. 33Li vu'une ja' ta jc'an ti scotolic lec ac'o yilic scotol li c'usitic ta jpase, yu'un ma'uc no'ox oy ta co'nton ta jsa' li c'usi ja' sventa jlequilal jtuque. Oy ta co'nton noxtoc li c'usi ja' sventa slequilal yepal cristianoe, yu'un jech xu' chcolic ec.
Copyright
Learn More
fur_Latn zho_Hant eng_Latn